**РЕПУБЛИКА СРПСКА**

**НАРОДНА СКУПШТИНА**

**ЗАПИСНИК**

**са Седаманесте посебне сједнице Народне скупштине Републике Српске,**

**одржане 25. и 26. фебруара 2025. године**

Седамнаеста посебна сједница Народне скупштине Републике Српске одржана je 25. и 26. фебруара 2025. године.

Предсједник Народне скупштине Републике Српске др Ненад Стевандић отворио је засједање Седамнаесте посебне сједнице и констатовао да постоји кворум те да су одсуство са сједнице најавили народни посланици: Зоран Кокановић, Милан Дакић, Славенко Ристић, Нина Букејловић, Игор Црнадак, Драгомир Васић, Милка Савић, Милица Ловрић, Милан Милаковић и Петко Ранкић.

Предсједник је обавијестио присутне да ће се радити продужено, а да ће дан за гласање бити наредни дан, након окончања расправе о предложеној тачки дневног реда.

Прије утврђивања дневног реда Седамнаесте посебне сједнице, предсједник је дао ријеч Илији Тамиџији, предсједнику Комисије за избор и именовање, да поднесе Извјештај о разматрању Одлука о престанку мандата и додјели мандата квалификованим кандидатима.

Након поднесеног извјештаја предсједник је отворио расправу.

У расправи је учествовао Небојша Вукановић.

Закључена је расправа.

Предсједник је констатовао престанак мандата народним посланицима Александру Суботићу – СНСД и Небојши Дринићу – ПДП.

Посланици су усвојили **Одлуку од додјели мандата народним посланицима у Народној скупштини Републике Српске** Бојану Кресојевићу – са листе политичког субјекта ПДП – Партија демократског прогреса и Миодрагу Мишићу – са листе политичког субјекта СНСД – Савез независних социјалдемократа – СНСД – Милорад Додик ***са***(присутно 71, гласало 66)***66 гласова за, ниједним против и ниједан посланик се није уздржао од гласања.***

Новоизабрани посланици су положили свечану заклетву.

Седамнаеста посебна сједница сазвана је на основу члана 170 став 1 Пословника Народне скупштине Републике Српске.

Посланици ***су усвојили***

**ДНЕВНИ РЕД**

1. Информација о рушењу Устава Босне и Херцеговине, мјерама и задацима у циљу заштите Устава Босне и Херцеговине (на захтјев Владе Републике Српске)

***са***(присутно 73, гласало 68)***50 гласова за, 2 против и 16 посланика се уздржало од гласања.***

Прешло се на разматрање тачке дневног реда.

**Ад – 1: Информација о рушењу Устава Босне и Херцеговине, мјерама и задацима у циљу заштите Устава Босне и Херцеговине (на захтјев Владе Републике Српске)**

Колегијум је одобрио Захтјев Владе Републике Српске Синиши Карану, министру унутрашњих послова, као уводничару о овој тачки дневног реда у трајању до 40 минута.

Народној скупштини су се обратили и: Радан Остојић, предсједник Борачке организације Републике Српске, Дејан Мијић, потпредсједник Уније послодаваца Републике Српске, Микајло Митровић, члан предсједништва Савеза логораша Републике Српске, Слободан Жупљанин, предсједник Организације старјешнна Војске Републике Српске, Душко Вукотић, предсједник Скупштине ветерана Републике Српске, Жељко Волаш, у име Организације ампутираца „УДАС“ Републике Српске, Исидора Граорац, предсједник Републичке организације породица заробљених и погинулих бораца и несталих цивила Републике Српске и Надежда Јанковић, предсједник Скупштине Удружења жена жртава рата.

У наставку су се обратили предсједници политичких партија, и то: Јелена Тривић, предсједник Народног фронта, Горан Селак, предсједник Социјалистичке партије Српске, Небојша Вукановић, предсједник Листе за правду и ред, Дарко Бањац, предсједник Народне партије Српске – Демократског народног савеза, Недељко Чубрилоивћ, предсједник ДЕМОС-а, Ненад Стевандић, предсједник Уједињене Српске, Петар Ђокић, предсједник Социјалистичке партије, Драшко Станивукоивћ, предсједник Партије демократског прогреса, Милан Миличевић, предсједник Српске демократске странке и Милорад Додик, предсједник Савеза независних социјалдемократа.

По Пословнику предсједник је дао ријеч Милораду Додику, предсједнику Републике Српске.

Редослијед излагања о овој тачки дневног реда је био на основу члана 132 Пословника.

У посланичкој расправи, учествовали су: Срђан Мазалица, Радован Вишковић, предсједник Владе Радован Вишковић, српски члан Предсједништва БиХ Жељка Цвијановић, Огњен Бодирога, Томица Стојановић, Рамиз Салкић, Веселин Вујевић, Загорка Граховац, Жељко Дубравац, Саша Грбић, Мирсад Дуратовић, Ђорђе Вучинић, Радислав Дончић, Миланко Михајилица, Бојан Кресојевић, Недељко Гламочак, Маја Драгојевић Стојић, Ненад Стевандић и Милорад Додик, предсједник Републике Српске.

Криви навод или реплику, имали су: Огњен Бодирога, Ђорђе Вучинић, Ненад Лаловић и Владо Ђајић.

Закључена је расправа.

Завршну ријеч о овој тачки дневног реда поднио је Синиша Каран, министар унутрашњих послова.

У ***дану за гласање***, 26. фебруара 2025. године, посланици су приступили изјашњавању о закључцима и одлукама.

Закључци клубова посланика СНСД, НПС-ДНС, ДЕМОС-СПС, СП и УС.

**ЗАКЉУЧЦИ**

**У ВЕЗИ СА ИНФОРМАЦИЈОМ О**

**РУШЕЊУ УСТАВА БОСНЕ И ХЕРЦЕГОВИНЕ – МЈЕРЕ И ЗАДАЦИ У ЦИЉУ ОЧУВАЊА УСТАВА БОСНЕ И ХЕРЦЕГОВИНЕ**

1. Народна скупштина Републике Српске усваја Информацију о рушењу Устава Босне и Херцеговине – мјере и задаци у циљу очувања Устава Босне и Херцеговине.
2. Народна скупштина Републике Српске констатује да је чињеница да је Суд БиХ донио пресуду на основу одлуке неизабраног странца Кристијана Шмита, а не на основу закона који је усвојила Парламентарна скупштина БиХ, чиме је извршио чин државног удара и потпуног урушавања уставног поретка БиХ, те Народна скупштина одбацује и не прихвата ниједну одлуку Кристијана Шмита.
3. Народна скупштина Републике Српске сматра ништавим све законе и одлуке органа који нису дефинисани Уставом БиХ прије свега Високог судског и тужилачког савјета, Тужилаштва БиХ, Суда БиХ и Државне агенције за истраге и заштиту.
4. Народна скупштина Републике Српске констатује да одлука Суда БиХ да пресуђује на основу одлуке која је наменута од стране појединца супротна Уставу БиХ и да је таквим поступањем Суд БиХ срушио уставни поредак БиХ.
5. Народна скупштина Републике Српске тражи од Правобранилаштва Републике Српске да због организовања, планирања, и припремања кривичних дјела против уставног уређења поднесе кривичну пријаву против свих тужилаца Тужилаштва БиХ и судија Суда БиХ који су поступали по наметнутој одлуци. Кривична пријава биће предата Тужилаштву Федерације БиХ и Тужилаштву Републике Српске.
6. Народна скупштина Републике Српске задужује Владу Републике Српске да припреми и упути у Народну скупштину законе којима ће забранити дјеловање органа који нису дефинисани Уставом БиХ на територији Републике Српске, а нарочито Високог судског и тужилачког савјета БиХ, Суда БиХ, Тужилаштива БиХ и Државне агенције за истрагу и заштиту БиХ.
7. Народна скупштина Републике Српске најоштрије осуђује поступање Тужилаштва БиХ према народним посланицима у Народној скупштини Републике Српске, због поступака које врше у оквиру њихових дужности, а којe за крајњи циљ имају застрашивање и политичко неутралисање, те се противи предузимање било којих радњи од стране Тужилаштва БиХ и других органа који поступају по њиховим наредбама према народним посланицима.
8. Ови закључци ступају на снагу даном доношења.

***Закључци су усвојени са*** (присутно 72, гласало 54) ***49 гласова* *за, 5 против и ниједан посланик се није уздржао од гласања.***

**Одлука о пријевременом ступању на снагу Одлуке о мјерама и задацима проистеклим из неуставних одлука и поступака вануставних институција БиХ *усвојена је са* (присутно 72, гласало 54) *49 гласова* *за, 5 против и ниједан посланик се није уздржао од гласања.***

Одлука клубова посланика СНСД, НПС-ДНС, ДЕМОС-СПС, СП и УС.

**ОДЛУКА**

**О МЈЕРАМА И ЗАДАЦИМА ПРОИСТЕКЛИМ ИЗ НЕУСТАВНИХ ОДЛУКА И ПОСТУПАКА ВАНУСТАВНИХ ИНСТИТУЦИЈА БИХ**

  I

Одбацује се и не прихвата цјелокупан поступак пред Судом БиХ у предмету број С1 2 К 046070 23 К који се водио по оптужници Тужилаштва БиХ, и то:

* против предсједника Републике Српске Милорада Додика због потписивања указа о проглашењу закона које је у оквиру своје уставне надлежности донијела Народна скупштина Републике Српске као највиши орган стране потписнице свих 11 анекса Општег оквирног споразума за мир у Босни и Херцеговини и
* против вршиоца дужности директора ЈУ „Службени гласник Републике Српске“ Милоша Лукића, због објављивања закона који су проглашени на основу члана 80. став 1. тачка 4. Устава Републике Српске,

јер су предсједник Републике Српске и в. д. директора ЈУ „Службени гласник Републике Српске“ у обављању својих дужности поступали у складу са Уставом Републике Српске и Законом о објављивању закона и других прописа Републике Српске („Службени гласник Републике Српске“, бр.: 67/05, 110/08 и 60/23).

II

Одбацују се и не прихватају све радње које је у поступку из тачке 1. ове одлуке провело Тужилаштво БиХ и Суд БиХ, као неуставне, незаконите и супротне међународном праву.

III

Пресуда донесена у предмету из тачке 1. ове одлуке не производи било какве правне посљедице, а из разлога што је заснована на противправном дјеловању њемачког држављанина Кристијана Шмита.

IV

Одбацују се све радње, поступци, одлуке као и сви други акти њемачког држављанина Кристијана Шмита који није именован за високог представника за БиХ у складу са Анексом 10 Дејтонског споразума, и то по два основа:

* Република Српска као страна потписница Анекса 10, актом Народне скупштине од 10. 3. 2021. године је одбила постављење било ког новог високог представника након оставке Валентина Инцка и
* Савјет безбједности Уједињених нација је одбио потврдити Кристијана Шмита као високог представника кога је на приједлог Њемачке наводно именовала група амбасадора неколико земаља који су акредитовани у Сарајеву, који су тиме мијешајући се у унутрашња питања БиХ као земље домаћина, грубо прекршили Бечку конвенцију о дипломатским односима.

У складу са напријед наведеним поступање по основу аката субјекта који није легално изабран за високог представника за БиХ, који надаље нема никаква овлашћења по основу међународног права, проптивправно је, те су сва његова писмена, ништава и правно необавезујућа за било кога.

V

Високи представник, као странац и појединац, и као пуномоћник и помагач страна потписница, Анексом 10 Дејтонског споразума није добио извршна овлашћења, а поготово није добио законодавна овлашћења, јер би то било у супротности са чланом 1.2. Устава БиХ по коме је „Босна и Херцеговина демократска држава која функционише у складу с владавином права и има слободне и демократске изборе“.

VI

Република Српска ће досљедно поштујући члан 3.3 Анекса 4 Дејтонског споразума односно Устава БиХ по којој ће се „ентитети и сви њихови дијелови у потпуности придржавати Устава БиХ, који има предност над оним одредбама закона Босне и Херцеговине, као и устава и закона Ентитета које нису у складу с њим“, донијети закон којим ће ограничити било какво дјеловање и поступање Високог судског и тужилачког савјета БиХ, Тужилаштва БиХ, Суда БиХ, Државне агенције за истраге и заштиту, као вануставних институција на подручју Републике Српске.

VII

Анекс 4. – Устав БиХ није установио надлежност нивоа БиХ за полицијске послове, па тиме „Државна агенција за истраге и заштиту СИПА“ као оружана снага изван надлежности Републике Српске настала интервенцијама страних представника, подлијеже одредби члана 5.5. Анекса 4. – Устава БиХ по којој „ниједан ентитет не смије пријетити или користити силу против другог ентитета, а оружане снаге једног ентитета ни под којим околностима не смију улазити или се задржавати на подручју другог ентитета без сагласности владе овог другог ентитета и Предсједништва Босне и Херцеговине“.

VIII

Република Српска ће досљедно поштујући члан 3.3. Анекса 4. – Устава БиХ по којој ће се „ентитети и сви њихови дијелови у потпуности придржавати Устава БиХ, који има предност над оним одредбама закона Босне и Херцеговине, као и устава и закона Ентитета које нису у складу с њим,“ донијети закон којим ће ограничити било какво дјеловање и поступање Вискоког судског и тужилачког савјета, Тужилаштва БиХ, Суда БиХ и СИПА-е, као вануставних агенција на подручју Републике Српске.

 IX

1) Задужује се Влада Републике Српске да обезбиједи материјално-техничке услове за преузимање у инстистуције Републике Српске лица запослених у институцијама из тачке VI ове одлуке.

2) До доношења закона којим се регулише рад вануставних институција БиХ и пратећих прописа, забрању је се дјеловање ових институција на територији Републике Српске.

X

1) Република Српска позива Федерацију БиХ, као другу страну потписницу Анекса 4, да се у року од 30 дана изјасни о враћању на досљедну примјену Устава БиХ као међународног уговора. Република Српска ће се у истом року изјаснити о одговору Федерације БиХ.

2) У случају да се Федерација БиХ не изјасни о досљедној примјени Анекса 4 Дејтонског споразума, односно Устава БиХ, Република Српска ће, као страна уговорница, предузети кораке у складу са Бечком конвенцијом о праву међународних уговора и другим актима међународног права.

XI

Обавезују се сви органи и институције Републике Српске као и сви представници Републике Српске у органима на нивоу институција БиХ на стриктно поштовање ове Одлуке.

XII

Ова одлука ступа на снагу наредног дана од дана објављивања у Службеном гласнику Републике Српске.

**Одлука *је*** ***усвојена са* (присутно 72, гласало 54) *49 гласова* *за, 5 против и ниједан посланик се није уздржао од гласања.***

У дану за гласање, одсутни су били народни посланици: Зоран Кокановић, Милан Дакић, Мирна Савић Бањац, Мирјана Орашанин, Игор Црнадак, Драгомир Васић, Милка Савић, Милан Милаковић и Петко Ранкић.

Овим је окончан рад о дневном реду Седамнаесте посебне сједнице Народне скупштине Републике Српске.

У складу са чланом 174 став 10 Пословника саставни дио овог записника је стенограм од 177 страна, тонски и видео-запис Седамнаесте посебне сједнице Народне скупштине Републике Српске.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Боран Босанчић Др Ненад Стевандић***